縣齋歲晚寄萊蕪田同年
作者：劉摰
朝代：宋

paragraphs: 西北東南邑，相望歎索居。
音塵路千里，契闊歲三除。
薄宦隨羣衆，平生愧拙疏。
茂陵將謝病，中散不便書。
燕澤歸鴻盡，東山晚雪餘。
江湖勞夢寐，風土污簪裾。
塵卷吾成癖，囊詩子富儲。
孤懷吟劍鍔，舊跡夢崑墟。
今古看毫髪，功名賸贅疽。
何時拂衣去，相與醉鱸魚。